
לספר ביציאת מצרים
יעקב מאיר
שיח לשבת פרשת בשלח

התורה מספרת לנו את סיפור יציאת מצרים מנקודת מבט אחת. גיבורי הסיפור הם המנהיגים – משה ואהרון. זו דרך מסויימת לספר את הסיפור, היא חושפת חלקים מסויימים אך מסתירה חלקים אחרים. ומה נעשה ואנו מצווים לראות את עצמנו כאילו אנחנו יצאנו ממצרים? אנחנו, ולא המנהיגים.
הזוהר מספר את סיפור מצרים בצורה שונה מעט. במקום ללוות את משה ואהרון בצאתם הוא מספר את הסיפור משתי זוויות חדשות המשתלבות זו בזו – האחת היא נקודת המבט של האיש הפשוט והשניה היא נקודת המבט של הקב"ה.

בוא וראה, כשיצאו ישראל ממצרים רוחם היתה שבורה בקרבם, והיו שומעים את השבחים הללו ולא היו יכולים לשמוח. ובזמן שכל הצבאות והמרכבות יצאו בשכינה, כולם נשאו תשבחות ושירים כלפי הקב"ה, ועורר הקב"ה את רוחם של ישראל, והיו שומעים את השבחים הללו, ועמדה רוחם בתוכם ולא פרחה. אדם, כאשר הוא עוזב את עבודתו, אז יודע שבירת עצמו, שבירת רוחו. כך ישראל, כשיצאו ממצרים, אז טעמו טעם של מוות והקב"ה ריפא אותם שכתוב "וה' הולך לפניהם יומם" וגו'. וכל הדרכים היו מעלות ריחות של רפואה, ונכנסים לגופם ונרפאים. ומקול התשבחות שהיו שומעים היו שמחים ונחים ברוחם. ופרעה וכל אלו הצבאות שלו היו הולכים אחריהם ללוות אותם עד שיצאו מארץ מצרים, וכן כל אלו השרים הממונים עליהם ועל שאר העמים ליוו את השכינה ואת כל ישראל עד שהתחילו באתם בקצה המדבר, זה הוא שכתוב "ויהי בשלח פרעה את העם" וגו'...

זוהר בשלח מה. (תרגום).
היציאה ממצרים היתה אירוע מרומם בקנה מידה 'לאומי', אבל חוויה קשה מנקודת המבט האישית. רוחם של ישראל היתה שבורה בקרבם. קשה לצאת מגלות, קשה לעזוב יומיום – קשה ככל שיהיה – לטובת יציאה אל הלא ידוע. מה גם שהיומיום בגלות לא היה נעדר נוכחות אלהית. השכינה גלתה עם ישראל והם זכו לשמוע ולראות את סודותיה בתדירות גבוהה אף יותר משזכו לכך בארץ ישראל. 

גם כאן, כמו בסיפור הירידה למצרים (בזוהר שמות ב.) , חושף הזוהר את חוויית חייו של מי שהיה רוב דומם וכואב בסיפור המקראי. הזוהר מתבונן מנקודת מבט כפולה – מצדם של האנשים הכואבים והשבורים למטה ומצדו של הקב"ה, רופאם ומגינם, מלמעלה. המשל הקצרצר ממחיש היטב את הבנתו הדקה של הזוהר את נפש האדם. "אדם, כאשר הוא עוזב את עבודתו, אז יודע שבירת עצמו, שבירת רוחו" ובמקור: "בר נש, כד איהו שביק פולחנא, כדין ידע תבירו דגרמוי, תבירו דרוחיה". המילה 'פולחנא' מיתרגמת כ'עבודתו', אך היא מחזיקה גם את מובן ה'פולחן' – עבודת ה'. הגולה היה רגיל ל'פולחנא' מסוג מסויים, לתורה שאיננה 'תורת ארץ ישראל', ועזיבת העבודה הזו שוברת את עצמו, שוברת את רוחו. 

הקב"ה מגייס את כל צבא השמים ללוות את הגולה בחזרתו לארץ-ישראל. קולות השירים והתשבחות שנושאים המלאכים כלפי הקב"ה נכנסים בלבות האנשים, משמחים ומרפאים אותם. החזרה מן הגלות אל הבית קשה לעתים לא פחות מן היציאה מן הבית אל הגלות. בשני המקרים הללו מה ששומר על האדם הוא הסיוע מבחוץ. הסיוע מלמעלה. הזווית החדשה שבוחר הזוהר לתאר דרכה את המאורעות מאפשרת למתוח את הציר מלמעלה למטה, לא דרך מנהיגי העם אלא דרך הקשר הפשוט שבין האדם הרגיל לבין הקב"ה – שניהם אינם גיבורי הסיפור המקראי. תוך כך רומז לנו הזוהר גם משהו על הצורך שלנו בעזרה מן החוץ הדרושה לנו לעתים כדי שנוכל לשמוח גם תוך כדי תנועה, כשהעתיד לוט בערפל. אם יביט האדם על העולם מנקודת מבט שכזו אפילו פרעה וכל חילו הרודף אחריו יראה לו כמשמר כבוד שנועד ללוותו "ופרעה וכל אלו הצבאות שלו היו הולכים אחריהם ללוות אותם עד שיצאו מארץ מצרים".

זווית כפולה זו נשמרת גם ב'דור הבא' של הזוהר, בספר טעמי המצוות, ה'רעיא מהימנא'.

מצווה אחר זו (כלומר אחר המצווה הקודמת) לספר בשבח של יציאת מצרים, שהוא חיוב על אדם לספר באלו השבחים לעולם. כך הסברנו, כל אדם שמספר ביציאת מצרים ובאותו סיפור שמח בשמחה, מזומן הוא לשמוח בשכינה לעולם הבא שהוא שמח יותר מהכל, שזה הוא אדם ששמח באדונו והקב"ה שמח באותו סיפור. באותה שעה מכנס הקב"ה את כל הפמליא שלו ואומר להם לכו ושמעו סיפור של שבח שלי שמספרים בני ושמחים בגאולתי. אז כולם מתכנסים ובאים ומתחברים בישראל ושומעים סיפור של שבח ששמחים בשמחה של גאולה של אדונם, ואז באים ומודים לו לקב"ה על כל אלו הנסים והגבורות, ומודים לו על העם הקדוש שיש לו בארץ, ששמחים שמחה של גאולה של אדונם, אז מתווסף לו כח וגבורה למעלה. וישראל, באותו סיפור, נותנים כח לאדונם, כמלך שמוסיף כח וגבורה כאשר משבחים גבורתו ומודים לו וכולם יראים מלפניו ועולה כבודו על כולם. ולכן יש לשבח ולספר בסיפור זה כפי שנאמר. כגון זה, חובה היא על אדם לספר תמיד לפני הקב"ה ולפרסם את הנס בכל אלו הניסים שעשה. ואם תאמר מדוע זוהי חובה, והרי הקב"ה יודע הכל, כל מה שהיה ויהיה לעתיד, מדוע לפרסם זאת לפניו על מה שהוא עשה והוא ידע? אלא ודאי צריך אדם לפרסם את הנס ולספר לפניו בכל מה שהוא עשה, משום שאלו הדברים עולים וכל הפמליה שלמעלה מתכנסים ורואים אותם ומודים כולם לקב"ה ועולה כבודו עליהם למעלה ולמטה... 

(רעיא מהימנא, בא, מ: (תרגום).
נקודת המבט של הזוהר, הכוללת במבט אחד את הפרט על האדמה ואת הקב"ה וצבאו שם למעלה, מציגה את מצוות סיפור יציאת מצרים כהשתקפות מאוחרת של הנס עצמו. האדם מצווה לספר בשבח אדונו, סיפור זה עולה למעלה, שם יושב הקב"ה מקשיב ושמח. אז קורא הקב"ה לכל הפמליה שלו ואומר להם: 'תקשיבו למה שהוא מספר שם למטה' (כאילו הוא אומר: 'תקשיבו, כל זה אני עשיתי'). האדם איננו סביל בסיפור יציאת מצרים, הקב"ה הוציא והציל וגאל ולקח, והאדם – מספר. ולסיפור יש כח. בחירת נקודת המבט איננה בחירה מקרית, בחירת נקודת המבט – כאילו הוא יצא ממצרים – היא זו שמאפשרת לסיפור לחיות בכל פעם מחדש, לחשוף בו פנים חדשות, להגדיל את כוחו של הקב"ה ולהעלות את כבודו עלינו, למעלה ולמטה.

על דרך זו ניתן לקרוא את הציווי כך - "חייב אדם לראות את עצמו (האדם) כאילו הוא (הקב"ה) יצא ממצרים". ולוואי שזכות סיפורי מעשיות תעוררנו מתרדמתנו. שבת שלום. 

